ועדת הפנים ואיכות הסביבה, כנסת 17, פרוטוקול מספר 434, 2008-08-13 10:30

אופיר פינס-פז: בוקר טוב.

אופיר פינס-פז: אני מתכבד לפתוח את ישיבת ועדת הפנים והגנת הסביבה.

אופיר פינס-פז: על סדר היום: הצעת חוק הרשויות המקומיות (ביטול איחוד עירית עיר הכרמל), התשס"ח-2008.

אופיר פינס-פז: אנחנו דנים בנושא הזה כנושא ראשון.

אופיר פינס-פז: כל פירוק עומד בפני עצמו והדיון יהיה לגופו של עניין.

אופיר פינס-פז: אין פירוקה של עיר הכרמל זהה לפירוקה של שאגור ואין פירוקה של שאגור זהה לפירוקה של בקעה-ג'ת וכן הלאה.

אופיר פינס-פז: אפשר לעשות הוראות שעה על בחירות יחד אבל אי אפשר לעשות הצעות חוק על פירוק אחד.

אופיר פינס-פז: לכן גם לא איחדנו את הצעות החוק, אלא רק את הצעות החוק הרלוונטיות ברשויות הרלוונטיות.

אופיר פינס-פז: לכן הדיון לא יהיה דיון משולב אלא דיון מפוצל, כל אחת בפירוק שלה.

אופיר פינס-פז: התחלתי בנושא של דליה ועוספיה כי זה הנושא הראשון שעבר במליאה.

אופיר פינס-פז: אם אתם שואלים האם אדון במהלך הפגרה גם בשאגור ובבקעה-ג'ת, התשובה היא כן.

שכיב מוראד שנאן: הרגעת אותנו.

אופיר פינס-פז: אני לא יודע למה אתם לחוצים.

אופיר פינס-פז: זה שהאזרחים לחוצים אני מבין, כי הם לא מבינים איך הכנסת עובדת.

אופיר פינס-פז: זה שהחברים שלי לחוצים, זה מלחיץ אותי.

אופיר פינס-פז: באשר להוראת השעה של דחיית הבחירות.

אופיר פינס-פז: לגבי בקעה ג'ת, שר הפנים דחה את הבחירות בשנתיים, בכל מקרה.

אברהים צרצור: לשר יש סמכות לפי החוק.

אופיר פינס-פז: הוא רק צריך בהתייעצות עם ועדת הפנים ולא את הסכמתה.

אופיר פינס-פז: זה עבר.

אופיר פינס-פז: יחד עם זאת אנחנו יכולים לשקול לחוקק מחדש ולקצר את התקופה משנתיים לפחות.

אופיר פינס-פז: צריך לשקול את זה ונקיים על זה דיון.

אופיר פינס-פז: לפי מיטב הבנתי, סיימנו את הוראת השעה לקריאה שניה ושלישית וצריך להביא את זה למליאה.

אופיר פינס-פז: בזמנו יושב ראש ועדת הכנסת לא נתן לי פטור מחובת הנחה ולכן נמנע מאיתנו, ביום האחרון של המושב, להצביע בקריאה שניה ושלישית ולדחות את הבחירות.

אופיר פינס-פז: אני חושב שהדבר הזה גורם נזק מיותר.

אופיר פינס-פז: הוא גורם למדינה הוצאות כספיות מיותרות, נזק למועמדים הפוליטיים שרוצים להתחרות לרשויות המקומיות ועוגמת נפש ונזק לתושבים.

אופיר פינס-פז: בקיצור, סתם בוקה ומבולקה מיותרת.

אופיר פינס-פז: אבל, זה מה שהחליט בזמנו יושב ראש ועדת הכנסת ולא היתה לנו שום דרך להתמודד עם הדבר הזה.

אופיר פינס-פז: תומר, לפי מיטב הבנתי סיימנו את הוראת השעה לקריאה שניה ושלישית וצריך להעלות אותה למליאה.

אופיר פינס-פז: יפה, תכיני לי מכתב ליושבת ראש הכנסת שבו אני מבקש להצביע על זה במהלך הפגרה.

אופיר פינס-פז: אני מבקש שהמכתב יהיה מנומק ויבהיר למה זה דחוף.

אופיר פינס-פז: אני חושב שזה דחוף באופן חד משמעי.

אופיר פינס-פז: זה עד כדי כך דחוף, עד שאני לא בטוח שהחלטה לא לקיים על זה הצבעה, תעמוד בפני בג"צ.

אופיר פינס-פז: למרות שבג"צ לא מתלהב להתערב בהליכים פנימיים של הכנסת, עדיין יהיה מוזר מאוד לא לתת להצביע על זה במועד כינוס הכנסת.

אופיר פינס-פז: ב-20 לחודש תתכנס המליאה.

אופיר פינס-פז: אנחנו נוציא מכתב שמבהיר ומבקש.

תומר רוזנר: הסמכות להעלאת נושאים בפגרה נתונה לשני גופים: לממשלה או ל-25 חברי כנסת, שיבקשו דיון בפגרה בדיון בפגרה.

תומר רוזנר: יושבת ראש הכנסת לא יכולה לקבוע דיון בפגרה אם לא התבקשה על ידי המשלה או על ידי 25 חברי כנסת.

זהבה גלאון: יש בקשה של 25 חברי כנסת לכנס את המליאה ביום רביעי, בנושאים אחרים.

זהבה גלאון: ראש ועדה, למיטב הבנתי, יכול לבקש ביום שממילא המליאה מתכנסת בנושאים אחרים, להעלות חוק להצבעה.

תומר רוזנר: התקנון אומר שקביעת נושא לסדר היום בזמן פגרה היא או לפי בקשת הממשלה או לפי בקשה של 25 חברי כנסת.

אופיר פינס-פז: אני מציע שנחתים 25 חברי כנסת.

זהבה גלאון: יש לי חתימות של 25 חברי כנסת, ליום רביעי, לגבי ההחלטה של השר שטרית לקצץ במספר חברי הרשויות.

זהבה גלאון: אנחנו הולכים נגדו לבג"צ בעניין הזה.

זהבה גלאון: האם אפשר ב-25 חתימות לעשות שני נושאים?

אופיר פינס-פז: אפשר לבקש רק שני נושאים.

אופיר פינס-פז: אני מציע שנחתים 25 חברי כנסת במהירות ונבקש מיושבת ראש הכנסת להעלות את זה ב-20 לחודש.

תומר רוזנר: צריך לזכור שהנוהג הרגיל הוא שהצעת חוק פרטיות לא נדונות בפגרה, אם כי היו חריגים.

אופיר פינס-פז: לכן אני מציע שבכל זאת יתלווה לבקשה מכתב שלי שיבהיר את רמת הדחיפות נוכח ההתנהלות בישובים האלה וזאת כדי לתת גם את האלמנט המקצועי ולא רק את הדרישה הפורמאלית של חברי הכנסת.

זהבה גלאון: שאלה ליועץ המשפטי.

זהבה גלאון: בהנחה שהנושא יעלה בשבוע הבא במליאה והפיצול יעבור לקריאה שניה ושלישית.

זהבה גלאון: הרי הבחירות אמורות להיות בנובמבר.

זהבה גלאון: אם זה עובר בשבוע הבא בפגרה, האם זה תופס כדי שהבחירות לא תתקיימנה במועדן, ואם זה לא עובר בשבוע הבא בפגרה וזה מגיע לדיון רק בתחילת המושב, האם עדיין לוח הזמנים יהיה תקף לדחיית הבחירות ב-11 בנובמבר?

תומר רוזנר: בעיקרון כן, רק שכל ההוצאות כבר נעשו.

תומר רוזנר: ההכנה לבחירות נעשית.

תומר רוזנר: ההליכים המשמעותיים מתחילים להיעשות 60 יום לפני הבחירות.

תומר רוזנר: מתחילים למנות את מנהלי הבחירות, להגיש לוועדת הבחירות.

תומר רוזנר: כל הדברים האלה ייעשו.

תומר רוזנר: אם במהלך סוף אוקטובר או תחילת נובמבר, הכנסת תחליט שדוחים את הבחירות אז זה תקף.

אופיר פינס-פז: רק שיהיה בלגן גדול.

נאדיה חילו: יש לי שאלה בעניין הזה.

נאדיה חילו: המטרה של כולנו ידועה וברורה וכולנו מנסים לחפש דרכים כאלה ואחרות, פרלמנטאריים ולא פרלמנטאריים כדי להגיע ליעד ולדחות את הבחירות.

נאדיה חילו: האם אדוני היושב ראש, אין לך סמכות מסוימת על פי חוק או מתוקף היותך יושב ראש?

נאדיה חילו: האם אין אפשרות שנפתח עוד מסלול?

נאדיה חילו: יש כמה מסלולים שצריך לבחון כי אף מסלול לא בטוח.

נאדיה חילו: מסלול אחד זה החתמה של 25 חברי כנסת.

נאדיה חילו: מסלול שני זה האם זה יעלה במליאה.

נאדיה חילו: אם יש עוד מסלולים מקבילים?

אופיר פינס-פז: היועץ המשפטי של הוועדה אמר שלוועדה אין סמכות לעלות למליאה בזמן פגרה.

נאדיה חילו: אני מציעה לפנות למשרד הפנים.

אופיר פינס-פז: בהחלט כן.

אופיר פינס-פז: יושבים פה האנשים הרלוונטיים במשרד הפנים, ראש המנהל לשלטון מקומי, היועץ המשפטי של המשרד, היועצת המשפטית של אגף הבחירות.

אופיר פינס-פז: הם באמת האנשים הרלוונטיים לנושא הזה.

אופיר פינס-פז: אני אומר לכם, זה לא קשור לשאלה האם יהיה פירוק או לא יהיה פירוק, זאת שאלה נפרדת.

אופיר פינס-פז: אני אומר לכם, להביא את האנשים ללוחות זמנים כאלה, כשמצד אחד שעון הפירוק עובד במסגרת הפגרה ומצד שני, שעון הבחירות עובד לפי לוחות הזמנים שנקבעו בחוק - אתם תוציאו כספי ציבור לחינם, אם הבחירות יידחו ברגע האחרון.

אופיר פינס-פז: יהיו לכם הוצאות גדולות יחסית.

אופיר פינס-פז: אלה כספי ציבור שאתם יכולים לחסוך ואתם אומרים שלא מעניין אתכם ושהכסף ילך.

אופיר פינס-פז: שנית, אנשים יצטרכו להגיש מועמדויות.

אופיר פינס-פז: אנשים יוציאו הרבה כסף לחינם.

אופיר פינס-פז: בסופו של דבר, אם הבחירות יידחו - גם הם בני אדם.

אופיר פינס-פז: אגב, יכול להיות שהשר יחליט להקים ועדת חקירה, למנות, לבטל בחירות.

יהודה זמרת: לא ניתן בגלל שזאת שנת הבחירות.

זהבה גלאון: זאת אומרת שהוא לא יכול להקים ועדה קרואה.

אופיר פינס-פז: לא, הוא לא יכול.

אופיר פינס-פז: מכל מקום, יש פה הליך שהוא לא תקין והוא יכול להיחסך בהסכמת הממשלה.

אופיר פינס-פז: פשוט לאפשר את דחיית בחירות בשלושה חודשים ואז לדון בעניין הפירוק באופן יותר מסודר ויותר לעומק.

אופיר פינס-פז: אנשים יודעים שלא הכל בוער ולא הכל בשיגעון.

אופיר פינס-פז: מה יקרה?

אופיר פינס-פז: יפנו 25 ח"כים, תפנה יושבת ראש הכנסת לממשלה.

אופיר פינס-פז: אם שר הפנים יאות לקיים את זה, בוודאי שיעלו את זה.

אופיר פינס-פז: אם שר הפנים או הממשלה יתנגדו נראה מה יהיה.

אופיר פינס-פז: יכול להיות שגם ילכו לבג"צ.

אופיר פינס-פז: יהיה מה שיהיה, אני אומר, על דעת כל חברי הוועדה, ואני חושב שזה מעבר לחברי הוועדה.

אופיר פינס-פז: שהשכל הישר מחייב את זה, ההגינות מחייבת את זה, האחריות מחייבת את זה, דהיינו, לאפשר קודם כל את דחיית הבחירות.

אופיר פינס-פז: גם כך פירוק שתי רשויות פה ושתי רשויות שם זה תהליך קשה ומורכב.

אופיר פינס-פז: לעשות את זה תחת המתח של הבחירות ושעון החול שמתקדם, אני חושב שזה מיותר וזה לא תורם.

אופיר פינס-פז: אם אתם חושבים שבגלל זה לא תהיה פירוק, זאת לא חשיבה רציונאלית אלא אמוציונאלית.

אופיר פינס-פז: אני קורא לכם, בעניין הזה, להשתכנע בעצמכם ובמידה שתשתכנעו לפנות לשר.

אופיר פינס-פז: אני חושב שאז האווירה תהיה יותר טובה פה ובחוץ וגם נוכל לעשות את הדברים בצורה יותר מושכלת ויותר אחראית.

זהבה גלאון: לאור הדברים שלך וליועץ המשפטי של הוועדה, אני רוצה להציע.

זהבה גלאון: מכיוון שהיועץ המשפטי אמר שמבחינת לוח הזמנים, גם אם לא נעלה את זה בפגרה – ראשית, אני מציע שלא נעלה את זה בפגרה, יהיו מעט חברי כנסת והקואליציה יכולה לגייס רוב.

זהבה גלאון: גם אם ניזום 25 חתימות, אין טעם לעשות את זה.

ערן ניצן: הודענו שזה תקציבי.

זהבה גלאון: אנחנו מדברים רק על דחיית הוראת השעה.

אופיר פינס-פז: דחיית הבחירות היא לא תקציבית.

אופיר פינס-פז: להיפך, היא חוסכת כסף למדינה.

זהבה גלאון: אני מציעה שנשקול שתי חלופות.

זהבה גלאון: האחת, להביא את זה שבוע הבא למליאה ולעשות את הוראת השעה שתדחה את הבחירות לפברואר ואז הדחייה תהיה בשלושת הרשויות ואז אנשים לא יעמדו בדילמה האם להגיש או לא להגיש מועמדות.

זהבה גלאון: חלק מהאנשים לא מוכנים להגיש מועמדות.

זהבה גלאון: בדליה, למשל, זה נותן יתרון לראש העירייה המכהן.

זהבה גלאון: הוא יגיש מועמדות וכל שאר המועמדים לא יגישו מועמדות, אז מה עשינו?

זהבה גלאון: דבר שני, אם לא נצליח לעשות את זה בשבוע הבא במליאה, אני מציעה שכל הכנסת תתגייס בתחילת המושב.

זהבה גלאון: נביא את זה להצבעה ב-27 לאוקטובר.

אופיר פינס-פז: זה רעיון פחות טוב.

זהבה גלאון: נכון, אבל בכל מקרה הבחירות תידחנה, לא יעזור לשר.

זהבה גלאון: אמנם השר אמר "על גופתי המתה", אבל זה לא יעזור לשר.

אופיר פינס-פז: אני מציע שניערך לקריאה הראשונה.

זהבה גלאון: אני אטפל בזה.

אופיר פינס-פז: אני מאמין שיהיה רוב, אבל גם אם לא יהיה רוב, אפשר למשוך.

אופיר פינס-פז: גם לי יש סמכות משיכה.

נאדיה חילו: במקביל צריך לעשות שני תהליכים וגם לפנות לשר.

אופיר פינס-פז: פניתי לשר ודיברתי איתו כמה פעמים.

נאדיה חילו: יש עוד שתי ועדות ציבוריות ועוד שני פירוקים.

נאדיה חילו: אפשר לפעול במקביל ולבחון את האופציה המשפטית של הוצאת צו מניעה.

נאדיה חילו: כלומר, יש פה 4-5 מסלולים במקביל, מתוך הנחה שאחד מהם יצליח בסופו של דבר ושנוכל להגיע למטרה.

זהבה גלאון: האם הוועדה תתכנס במהלך ספטמבר?

אופיר פינס-פז: בוודאי.

אופיר פינס-פז: הוועדה אמורה להתכנס במהלך ספטמבר.

אופיר פינס-פז: אני גם מתכוון להביא את כל הפירוקים.

אופיר פינס-פז: אני אומר שוב, אני חייב להפריד את הדיון כי כל פירוק הוא פירוק שונה מהפירוק האחר ואי אפשר לעשות פה איחוד הצעות חוק.

אופיר פינס-פז: בגלל זה גם לא איחדנו את הצעות החוק.

זהבה גלאון: אני מודה לך מאוד, אדוני.

אופיר פינס-פז: אין בעד מה.

אופיר פינס-פז: תומר, אני מציע שתציג את הנוסח ואחרי זה נקריא.

תומר רוזנר: נושא של פירוק תאגיד סטטוטורי מסוג של עירייה מעורר מספר רב של נושאים שצריך לטפל בהם.

תומר רוזנר: בראש ובראשונה יש את נושא הבחירות.

תומר רוזנר: מעבר לשאלה של דחיית הבחירות צריך לטפל בנושאים שקשורים לבחירות ברשויות החדשות-ישנות, ברשויות המתפרקות.

תומר רוזנר: דבר נוסף שצריך לטפל בו הוא נושא השירותים והמטלות של העיריה, איך הן מתחלקות בין העיריות החדשות, נושא העובדים, נושא חלוקת החובות והחשבונות של העיריה.

תומר רוזנר: תביעות משפטיות, חובות לנושים.

תומר רוזנר: בנושא של חובות לנושים צריך לשים לב שעלולה להישמע טענה של פגיעה בנושים.

נאדיה חילו: מה עשו כשאיחדו?

נאדיה חילו: לקחו את כל האלמנטים האלה - - -

ערן ניצן: באיחוד זה הרבה יותר פשוט טכנית.

יהודה זמרת: הכל נכנס לקופה אחת.

יהודה זמרת: ברגע שקם לו גוף חדש, קבענו שכל מה שהיה אצל הקודמים יעברו לקופה החדשה.

שכיב מוראד שנאן: יהודה, זה לא מדויק, זה לקח שנתיים.

יהודה זמרת: לקחו שני גופים שהיו בהם מערכות ארגוניות, כמו מיזוג בגופים עסקיים.

יהודה זמרת: בשלב זה מקימים את הגוף אבל קובעים שיש תקופה מסוימת עד שמקימים את המערך הארגוני הכולל.

יהודה זמרת: זה היה 24 חודש.

יהודה זמרת: היו צריכים להכין תכנית איחוד ולאחד את כל המערכות.

יהודה זמרת: מבחינה משפטית הם המשיכו להיות 3 גופים, שני הגופים הישנים והגוף החדש, והם התמזגו לאחר 24 חודש.

יהודה זמרת: כאן זאת בניה של מערכת הרבה יותר סבוכה, הליכים שלוקחים הרבה יותר זמן, במיוחד שזה נעשה לא במסגרת חוק שקבע את האיחוד ונתן לאחר מכן את הזמן לבצע.

יהודה זמרת: בפירוק אנחנו לוקחים את הגוף הזה – לאחרונה פירקנו גוף כזה שנקרא מועצה אזורית אפעל שפורקה לפני מספר חודשים.

יהודה זמרת: אנחנו לוקחים את הגוף הזה וצריכים לחלק אותו.

יהודה זמרת: לגוף הזה יש חובות, זכויות ויש עובדים ויש לו את דברי החקיקה שלו.

יהודה זמרת: צריך לקבוע הוראות לגבי כל אחד מהם ואיך מחלקים אותם בין הרשויות: לפי שטח, לפי מספר אוכלוסיה, לפי גודל.

יהודה זמרת: צריך לחלק את הזכויות ואת החובות.

יהודה זמרת: יש לו חוב לעובדת מלפני שנתיים, יש לו פנסיונרים שצריך לשלם להם.

נאדיה חילו: האם אין לכם כללים ברורים בעניין הזה?

נאדיה חילו: זה לא הפירוק הראשון.

ערן ניצן: רמת אפעל זאת לא השוואה מושלמת כי שם היא נקלטה בתוך מערכת קיימת.

ערן ניצן: האמת היא, שזאת פעם ראשונה שאנחנו מוציאים את עצמנו לוקחים עירייה והופכים אותה לשתי עיריות.

ערן ניצן: זה יעלה הרבה שאלות.

ערן ניצן: זה מסובך לעשות את זה בגוף עסקי, קל וחומר בעירייה.

ערן ניצן: יהודה דיבר על גמלאים.

ערן ניצן: צריך להחליט איזה גמלאי חוזר לאיזה רשות.

ערן ניצן: מה עם עובדים חדשים שנקלטו אחרי האיחוד?

ערן ניצן: צריך לבחור איזה עובד הולך לאיזו רשות.

ערן ניצן: אלה דברים לא פשוטים.

ערן ניצן: אנחנו לא יודעים להגיד איך עושים את זה.

אופיר פינס-פז: אני מציע שנתקדם בסעיפים.

יהודה זמרת: העניין הוא המתווה.

יהודה זמרת: המתווה שתומר הציע הוא בעצם להשאיר את הרשות המאוחדת עד 24 חודש באוויר, ואת שתי הרשויות החדשות לידה.

יהודה זמרת: לימדו אותי שכשבונים בית בונים אותו לאט אבל כשמתגרשים עדיף לעשות אותו מהר.

אופיר פינס-פז: אתם מציעים מתווה אחר?

יהודה זמרת: כמובן, שעמדת הממשלה היא להתנגד לחוק.

אופיר פינס-פז: יהודה, אני רוצה לספר לך משהו על תקנון הכנסת כי אתה גם משפטן.

אופיר פינס-פז: ברגע שחוק עובר בקריאה ראשונה במליאה, הוועדה מצוות לקדם אותה לקריאה שניה ושלישית.

אופיר פינס-פז: אני יודע שאתם נגד אבל אחרי שאמרנו שאתם נגד, בהנחה שחברי הכנסת לא ימעלו בתפקידם ויקדמו את החוק בקריאה ושלישית, צריך לעשות את זה בצורה האופטימאלית הטובה ביותר, גם אם אתם נגד.

אופיר פינס-פז: היועץ המשפטי הציע מתווה .

אופיר פינס-פז: אפשר לא לקבל את המתווה הזה.

אופיר פינס-פז: יכול להיות שאתה צודק ואם חותכים צריך לחתוך באיבחת חרב.

אופיר פינס-פז: בואו תציעו משהו אחר.

ערן ניצן: אנחנו רוצים לשמוע מתומר את הרעיון שעומד בבסיס ההצעה, איך לעשות את זה.

תומר רוזנר: כפי שהתחלתי לומר.

תומר רוזנר: יש לי ניסיון בפירוק תאגידים.

תומר רוזנר: יש הבדל גדול בין פירוק תאגיד רגיל לבין פירוק רשות מקומית, שאחד התפקידים המרכזיים שלה הוא אספקת שירותים לתושבים.

תומר רוזנר: כשמפרקים תאגיד בדרך כלל לא קורה כלום אם הוא מפסיק לפעול.

תומר רוזנר: לכן ההצעה שלנו היתה שבמשך שנה תמשיך להתקיים הרשות המאוחדת ובאופן הדרגתי תתחיל להעביר לרשויות החדשות את השירותים שהיא נותנת לתושבים, כי לדעתי אי אפשר לעשות את זה במועד אחד.

תומר רוזנר: בראש ובראשונה צריך להביא בחשבון את האינטרס של התושבים, להמשיך ולקבל את השירותים בצורה מסודרת.

תומר רוזנר: אם, נניח, הפירוק יהיה במאי של שנה מסוימת, מה קורה עם מערכת החינוך?

תומר רוזנר: הרישום לבתי הספר נעשה בחודש מאי ברשות המקומית.

תומר רוזנר: צריך להבטיח את הרצף השלטוני של הרשויות המתפרקות.

תומר רוזנר: אפשר כמובן לחשוב על מתווים אחרים אבל אנחנו הצענו שבמשך שנה תהיה חפיפה בין הרשויות והמעבר יהיה הדרגתי.

תומר רוזנר: יהיו 3 ראשי רשויות - - -

נאדיה חילו: באיחוד עשו אותו דבר, השאירו שלושה גופים.

נאדיה חילו: היו שנים גופים והיה גוף שהתהווה תוך כדי עבודה של שני מוקדים, כשכל פעם עברו פונקציות שונות לרשות המאוחדות.

נאדיה חילו: תעשו כאן בדיוק אותו דבר, רק ברוורס.

יהודה זמרת: מי שניהל את שלושת הרשויות האלה - - -

נאדיה חילו: ההבדל הוא ששם היה לכם רצון וכאן פחות.

נאדיה חילו: זה ההבדל.

יהודה זמרת: היה גוף אחד.

שכיב מוראד שנאן: אני רוצה להציע הצעה.

שכיב מוראד שנאן: אני רוצה להתחיל מדבריו של היועץ המשפטי של משרד הפנים.

שכיב מוראד שנאן: באמת בגירושין רוצים להגיע להסכם מהיר ושכל אחד ילך לדרכו.

שכיב מוראד שנאן: זה לא לפרק מועצות ולהקים במקומן מועצות חדשות.

שכיב מוראד שנאן: מועצה מקומית עוספיה היתה קיימת, מועצה מקומית דלית אל כרמל היתה קיימת.

שכיב מוראד שנאן: שתי הישויות המשפטיות האלה מוכרות היטב למשרד הפנים.

שכיב מוראד שנאן: יש מספר תושבים, פר גולגולת.

שכיב מוראד שנאן: הויכוח לגבי שטח המריבה יסתיים אולי במאה ה-24, אבל המצב הזה מוכר לכם.

שכיב מוראד שנאן: למה אתם מנסים להערים בעיות?

שכיב מוראד שנאן: אני מציע ללכת לפי מספר תושבים.

שכיב מוראד שנאן: לחלק את התקן, לחלק את החובות פר גולגולת.

יהודה זמרת: אני יכול לחלק גזבר לחצי?

שכיב מוראד שנאן: כן.

שכיב מוראד שנאן: אין לך בשום מקום גזבר בחצי תקן?

יהודה זמרת: החוק אומר שאני צריך להחזיק גזבר במשרה מלאה.

יהודה זמרת: מנהל מחלקת החינוך יתחלק לחצי?

שכיב מוראד שנאן: יהודה, יש לך סוגי תקנים.

שכיב מוראד שנאן: יש לך פול של תקן מוניציפאלי ופול של תקן יעודי.

שכיב מוראד שנאן: בתקן המוניציפאלי אתה יכול לייצר שתי משרות של גזבר.

שכיב מוראד שנאן: גזבר אחד למועצה מקומית עוספיה וגזבר אחד למועצה מקומית דליה.

יהודה זמרת: אין לי משרה, יש לי תקן אחד לגזבר.

שכיב מוראד שנאן: זה לא נכון.

ערן ניצן: מי אמר שלפי גולגולת זה נכון?

ערן ניצן: יש 70 מיליון שקל חוב.

אופיר פינס-פז: היועץ המשפטי עדיין לא סיים את דבריו.

תומר רוזנר: בסופו של דבר, עלולות להיווצר בעיות מכיוון שיש 3 גופים מנהלים.

תומר רוזנר: יש להניח, ברמה גבוה של סבירות, שלא תהיה הסכמה בין שלושת הגופים האלה איך להתקדם במתווה הזה.

תומר רוזנר: יש פונקציה שנקראת אדם מתאים, בדומה לכונס נכסים או מפרק, שהוא בעצם מבצע את הפעולות הדרושות אותו ימנה שר הפנים.

יהודה זמרת: ניתן להם קודם לריב ואחר כך נמנה.

אופיר פינס-פז: מהרגע הראשון ממנים מייד מפרק מטעם שר הפנים.

אופיר פינס-פז: אין שאלה שהם יריבו לכן מהרגע הראשון יהיה מפרק.

אופיר פינס-פז: בוחרים שני ראשי רשויות ובוחרים מפרק שיהיו לו סמכויות.

תומר רוזנר: אנחנו מציעים לתת סמכויות מאוד נרחבות לשר הפנים בעניין הזה, דהיינו, גם להחיל הוראות מפקודת החברות שקשורות לפירוק, להבדיל מהפירוק היחיד שנעשה של רמת אפעל שבו מועצה אזורית קטנה יחסית נבלעה ברשויות חזקות.

אופיר פינס-פז: זה פירוק מסוג אחר לגמרי.

תומר רוזנר: שם אנשים לא כל כך נפגעו, פה עלולה להיות בהחלט פגיעה בנושים.

יהודה זמרת: לפי כמות החובות של אפעל, הם יכלו להיות חברה ופירמה בינונית ומעלה.

תומר רוזנר: אבל היא הלכה לרשויות חזקות.

אופיר פינס-פז: אני שואל את עצמי, איפה השלב של ועדת החקירה, של אותה קבוצה שבודקת מה המצב לאשורו?

אופיר פינס-פז: אף אחד באמת לא יודע מה המצב לאשורו.

ערן ניצן: נניח שהעיריה חייבת לך מיליון שקל בגלל עבודת עפר שעשית.

ערן ניצן: השאלה תהיה, האם החוב שייך לעוספיה או לדליה?

רני פינצ'י: צריך למפות את החובות.

אופיר פינס-פז: מי עושה את המיפוי?

תומר רוזנר: אנחנו הצענו להסמיך את שר הפנים להפעיל את מנגנוני פקודת החברות לגבי פירוק תאגידים, בשינויים המחויבים.

תומר רוזנר: אם צריך לעשות אספות נושים, הוא יעשה אספות נושים.

תומר רוזנר: אם צריך לפנות לבית המשפט, הוא יפנה לבית המשפט.

יהודה זמרת: אין ממה לשלם לנושים.

יהודה זמרת: זה לא הסדר נושים.

יהודה זמרת: הרשויות האלה ממשיכות להיות רשויות.

יהודה זמרת: כרגע אני לא עושה הסדר נושים, אני לא פוגע בנושים.

יהודה זמרת: אני מחלק את החובות.

תומר רוזנר: גם אם אתה מחלק את החובות כמו שהם – אני הייתי ברשות שיש לה צפי הכנסות של 100 מיליון - - -

יהודה זמרת: החוק יקבע את הסמכות וזה ייעשה.

יהודה זמרת: אתה רוצה לשלוח אותי לנהל את כל התיקים מול כל הנושים של עיר הכרמל היום, לפני שאני מפרק?

קריאה: מאל"ף עד למ"ד ילכו לדליה והשאר לעוספיה.

ערן ניצן: אני לא רוצה ללכת לדליה כי הוא רשות חזקה יותר ויש לה פחות מחזור פרטי ופחות צפי הכנסות.

ערן ניצן: אז אתה צריך לעשות אספת נושים.

יהודה זמרת: אני לא עושה אסיפת נושים ונותן לנושים להחליט מתי יפרקו את דליה אל כרמל.

תומר רוזנר: החוק צריך להיות מידתי.

ערן ניצן: בוודאי שבפירוק הזה תהיה פגיעה בנושים, זאת המשמעות.

יהודה זמרת: אנחנו מחלקים את החובות.

יהודה זמרת: יש גם חובות שעדיין לא נולדו.

יהודה זמרת: עובדת שתתבע עכשיו את הפיצויים שלה על הלנה כעבור חודשיים.

יהודה זמרת: מישהי שתתבע את הרשות המקומית תביעת נזיקין.

יהודה זמרת: כך זה מתנהל, יש תביעות שעדיין לא נולדו והעילה כבר נולדה עוד בטרם המועצה פורקה.

יהודה זמרת: אז אנחנו קובעים שכל החובות שהתנהלו בנוגע לשטח הזה – אם נפלת בכביש ההוא והוא נמצא בתחום שלה, אתה תשלם.

יהודה זמרת: אתה חותך באבכת סכין כי אין מה לעשות.

תומר רוזנר: בתיאוריה זה יפה מאוד.

תומר רוזנר: אם בנק לאומי נתן הלוואה לעירייה המאוחדת - - -

יהודה זמרת: יש מאחורי זה חלוקה מסוימת שאומרת כך:

יהודה זמרת: אנחנו משייכים בדרך כלל הלוואות עבר שבעצם הרשות המאוחדת ירשה אותם למי שבאמת היה במקור.

יהודה זמרת: את כל ההלוואות החדשות של עיר הכרמל אני מחלק.

יהודה זמרת: זה עיר הכרמל.

יהודה זמרת: לאדם אין זכות יסוד שאומרת לו שאת הגוף הזה שנקרא רשות שלטונית לא יפרקו.

יהודה זמרת: אני לא רואה שלבנק יש זכות כזאת.

יהודה זמרת: הבנק מקבל את הנושה, יש לו ממי להיפרע ויש לו את הערבויות שלו.

תומר רוזנר: יהודה, המילים שאמרת עכשיו תפגענה קשה מאוד ביכולתן של הרשויות המקומיות לגייס הון.

תומר רוזנר: אם הם ידעו שאין להם ודאות - - -

יהודה זמרת: אני החלטתי על הפירוק?

ערן ניצן: הפירוק בהחלט פוגע בזה.

כיוף וג'יה: כחבר מועצה ליוויתי את המועצה ואת העיריה.

כיוף וג'יה: העירייה נתנה פיתרון?

כיוף וג'יה: מאיפה צמח החוב הזה של העיריה.

כיוף וג'יה: הוא צמח מהרשויות המקומיות שהן היו- - -

יהודה זמרת: באישור חוק עזר על ידי הרשות המקומית.

כיוף וג'יה: אל תגיד לי חוק עזר לא חוק עזר, אני יודע מה זה חוק עזר.

אופיר פינס-פז: מה משנה כל ההיסטוריה הזאת?

כיוף וג'יה: אופיר, צריך להבין.

כיוף וג'יה: היה חשב מלווה.

כיוף וג'יה: זאת אומרת היה נציג של משרד הפנים.

כיוף וג'יה: היה חשב מלווה פורטה שלא נתן לחברי מועצת העיר לאשר תקציב.

כיוף וג'יה: הוא אישר את התקציב, הוא עשה את הכל.

כיוף וג'יה: זאת אומרת, הוא היה במקום חברי מועצת העיר ואחר כך אנחנו התושבים היינו צריכים לספוג את מה שהחשב החליט.

אופיר פינס-פז: זאת תמונה לא מדויקת.

כיוף וג'יה: מאה אחוז תמונה מדויקת.

כיוף וג'יה: למה לא?

אופיר פינס-פז: משרד הפנים שלח חשב פורטה בגלל המציאות שהתהוותה בעיר הכרמל, הרבה לפני שהחשב למד משפטים או ראיית חשבון.

אופיר פינס-פז: הוא היה חשב על קופה עם גירעון של 100 מיליון שקל והוא אמר לא להוציא את הכסף.

אופיר פינס-פז: האם הוא אשם ב-100 מיליון גירעון או אשם מי שמחלק כספים בפזרנות?

אופיר פינס-פז: אין צדיקים בסרט הזה, אין צדיק אחד בסרט הזה.

אופיר פינס-פז: עכשיו אפשר להתקדם.

אופיר פינס-פז: שאף אחד לא יחלק ציונים לאף אחד.

אופיר פינס-פז: השאלה היא איך עושים פירוק במינימום נזק, בלי שום צביעות והצטעצעות במילים?

אופיר פינס-פז: תחסכו לי את זה, אין לי סבלנות לזה.

אופיר פינס-פז: איך עושים פירוק במינימום נזק?

באסם מרזוק: אדוני היושב ראש.

באסם מרזוק: נמצאים פה שני ראשי רשויות לשעבר.

באסם מרזוק: במציאות הקיימות בעוספיה דליה, זה עדיין מתנהל כשני כפרים נפרדים תחת רשות אחת ומנגנון אחד.

באסם מרזוק: דליה מקבלת 60% מהתקציבים והפרויקטים ועוספיה מקבלת 40%.

באסם מרזוק: החלוקה יכולה להישאר 60% ו-40% ולא צריך לסבך את העניינים ולהפחיד אותנו בכך שאומרים שאי אפשר לפרק.

באסם מרזוק: אפשר לפרק, אפשר לקחת נוסחה 60%-40% ולפרק.

ערן ניצן: אתה הצעת מתווה של פירוק במינימום נזק.

ערן ניצן: אנחנו רוצים להרחיב את ולקבוע מינימום נזק לשלטון המקומי וצריך לדון על הדרך שבה שלטון מקומי נתפס.

ערן ניצן: בהחלטות שלנו צריך כל הזמן לחשוב על ההשלכות.

אופיר פינס-פז: אגב, צריך להביא לכאן את האנשים של איגוד הבנקים ודקסיה.

אופיר פינס-פז: אלה דיונים מקצועיים וצריכים לשבת פה אנשי מקצוע.

אופיר פינס-פז: גמרנו את הנושאים של בעד ונגד.

אופיר פינס-פז: עכשיו עוסקים בנושאים המקצועיים וזה עניין סופר מקצועי.

אופיר פינס-פז: כל דבר שתהיה בו טעות, עלולים לשלם על זה מחירים מאוד גבוהים וגם כל הרשויות המקומיות.

אופיר פינס-פז: צריך להיות מאוד זהירים ולהזמין לפה את כל הנוגעים בדבר ולחשוב טוב את מי שצריך בישיבות האלה.

אופיר פינס-פז: נתחיל להקריא ולהתייחס לסעיפים.

מיטל מלכיאל: "הצעת חוק הרשויות המקומיות (ביטול איחוד עיריית עיר כרמל), התשס"ח-2008.

מיטל מלכיאל: בחוק זה – "בחירות", "בחירות למועצה מקומית" – בחירות למועצת המועצה המקומית ולראש המועצה המקומית; "המועד הקובע" – יום א' בחשון התשס"ד (27 באוקטובר 2003).

מיטל מלכיאל: "חוק התכנית להבראת כלכלת ישראל" – חוק התכנית להבראת כלכלת ישראל (תיקוני חקיקה להשגת יעדי התקציב והמדיניות הכלכלית לשנות הכספים 2003 ו-2004) (מס'2), התשס"ג-2003; "תכנית הסתגלות" – תכנית שהוכנה ואושרה לפי הוראות סעיפים 6 או 7, לפי העניין, לרבות תכנית הסתגלות שהוכנסו בה שינויים לפי הוראות הסעיפים האמורים; "השר" - שר הפנים.

מיטל מלכיאל: דלית אל כרמל ועוספיה יהיו מועצות מקומיות במעמד שהיה להן במועד הקובע, ויחולו עליהן, החל בבחירות למועצות המקומיות שייקבעו לפי הוראות סעיף 3, כל הוראות הדין שחלו עליהן במועד האמור, בשינויים המפורטים בחוק זה (להלן – המועצות המקומיות).

מיטל מלכיאל: (א) הבחירות למועצות המקומיות יתקיימו במועד שיקבע השר, שיהיה לא לפני תום מאה ימים מיום פרסומו של חוק זה ולא יאוחר מאה ועשרים ימים מיום פרסומו.

מיטל מלכיאל: (ב) לענין סעיפים 24 ו-25 לחוק הרשויות המקומיות (בחירות), התשכ"ה-1965, יראו את המועצה היוצאת של כל אחת מהמועצות המקומיות כמורכבת מחברי המועצה היוצאת של הרשות המאוחדת, שהם תושבי תחום שיפוטה של המועצה המקומית האמורה".

יהודה זמרת: נמשיך עם מה אפשר לעשות במקום.

יהודה זמרת: הסעיף נלקח מהצעת חוק לפיזור גיי"א שפוזרה.

יהודה זמרת: הכל נעשה תוך מספר חודשים לכן הרשות החדשה לא הוקמה.

יהודה זמרת: לכן אמרנו שנראה את המועצות, שהיו באמת טריות שהפסיקו את כהונתן, כמועצות לעניין ההזדהות ולעניין כל הדברים האמורים.

יהודה זמרת: מאז עברו 5 שנים.

יהודה זמרת: לקחת היום את המועצה, אחרי 5 שנים, ולהגיד שהיא תהיה המועצה שתקבע לעניין ועדת הבחירות - - -

תומר רוזנר: איזו מועצה?

תומר רוזנר: המועצה החדשה?

יהודה זמרת: לא.

יהודה זמרת: יראו את חברי המועצה היוצאת של כל אחת מהמועצות - - -

תומר רוזנר: זה לא מה שכתוב.

אופיר פינס-פז: כתוב: "יראו את חברי המועצה היוצאת".

איילת פישמן: אם הבנתי נכון.

איילת פישמן: נניח שיש היום במועצה המאוחדת 13 חברים.

איילת פישמן: 3 מהם תושבי דליה ו-10 תושבי עוספיה.

איילת פישמן: אז ועדת הבחירות תהיה 3 ו-10? זה מגוחך.

איילת פישמן: אני מציעה שתהיה ועדת בחירות ממונה, כפי שיש בבחירות ראשונות לפי תוצאות הכנסת האחרונה.

אופיר פינס-פז: הצעה טובה מאוד, אני מסכים.

איילת פישמן: לאחר שתוגשנה רשימות המועמדים, אז נציגי הרשימות יהפכו להיות ועדת הבחירות.

אופיר פינס-פז: איילת, תנסחו את זה.

אופיר פינס-פז: זאת באמת הצעה עדיפה.

אופיר פינס-פז: בשאגור, לא היה ייצוג - חלק מהבעיות של הישובים זה שלא היתה מחשבה מספיקה על הייצוגיות.

אופיר פינס-פז: זאת היתה חלק מהבעיה.

אופיר פינס-פז: לא רצו לשמור על הייצוגיות ורצו לערבב, אבל זה לא עובד כך.

רני פינצ'י: לסעיף 2 צריך להוסיף מפות של הישובים דליה ועוספיה.

יהודה זמרת: אנחנו נפנה לצווים שהיו ב-2003.

מיטל מלכיאל: "4 (א) בכפוף להוראות חוק זה הרשות המאוחדת תמשיך להיות אישיות משפטית הכשרה לכל חובה, זכות ופעולה משפטית, וזאת לתקופה שיקבע השר, ובלבד שלא תעלה על 12 חודשים מיום הבחירות; עד תחילת המועד האמור, ימשיכו ויחולו הוראות פרק ב' בחוק התוכנית להבראת כלכלת ישראל.

מיטל מלכיאל: (ב) מועצת הרשות המאוחדת, באישור השר או לפי הוראתו במהלך תקופת המעבר, רשאית להעביר סמכויות ותחומי פעולה בינה לבין המועצות המקומיות וכן להעביר סמכויות ותחומי פעולה מעובד הרשות המאוחדת או מנושא משרה בה לעובד מעובדי המועצות המקומיות או לנושא משרה בהן ובלבד שלא יועברו סמכויות מנושא משרה אלא לנושא אותה משרה במועצה מקומית".

ערן ניצן: יש לנו הערה.

ערן ניצן: אנחנו מתמודדים עם מציאות שבחודשים הללו יהיו לנו שלושה גופים.

ערן ניצן: ההוצאות של הממשלה יגדלו.

ערן ניצן: מצד אחד תצטרך את הגוף המאוחד, לתמוך בו ולסייע להעביר את מענקי האיזון, ומצד שני, יהיו לך גם שתי רשויות שיתפרקו כתאגידים.

ערן ניצן: במובן הזה, התקופה החופפת הזאת היא מאוד ארוכה ויכולה להיות מאוד יקרה.

יהודה זמרת: איך אנחנו מחלקים?

יהודה זמרת: יש לי מענק איזון לשלוש הרשויות שהוקמו.

יהודה זמרת: במקרה הרגיל, הרשות המאוחדות קיבלה.

יהודה זמרת: איחדנו אבל זה בעצם היה לתת לאותו גוף.

יהודה זמרת: היו שלושה גופים משפטיים, בראשם עמד אותו אדם והמועצה שלהם היתה אותה מועצה.

יהודה זמרת: מבחינה משפטית זה לא שינה.

יהודה זמרת: פה יש לנו שלושה גופים משפטיים, 3 מועצות, 3 ראשי רשויות.

יהודה זמרת: כתוב פה, הרשות המאוחדת.

יהודה זמרת: אני עדיין לא יודע מי זאת הרשות המאוחדת?

אופיר פינס-פז: לא.

אופיר פינס-פז: הרשות המאוחדת נקראת עיר הכרמל ובראשותה עומד מפרק.

יהודה זמרת: צריך להקים גוף משפטי.

אופיר פינס-פז: אני מדבר עכשיו ברמת העיקרון, עזבו את הניסוחים.

אופיר פינס-פז: אני רואה את זה כך: הוחלט על פירוק בכנסת, יש בחירות אחרי 3 חודשים לשתי מועצות.

אופיר פינס-פז: בינתיים שר הפנים ממנה מפרק, שהוא נכנס מייד בנעליו של ראש הרשות.

אופיר פינס-פז: ראש העירייה לא ממשיך לכהן בשלושת החודשים האלה וגם לא ראש המועצה.

אופיר פינס-פז: אני אומר מה אני מציע.

אופיר פינס-פז: אחת הבעיות היא, מה עושים בתקופת הביניים?

אופיר פינס-פז: אני מציע שזה ינוהל על ידי אדם מקצועי.

אופיר פינס-פז: כל אחד יקבל את הקדנציה שלו אבל בפער של שלושת החודשים, אני מציע שכל חברי המועצה יהיו בבית, ראש העיר בבית ומביאים פקיד בכיר ממשרד הפנים שינהל את הדברים.

אופיר פינס-פז: אחרי זה יש לנו שני ראשי רשויות נבחרים וחברי מועצה.

אופיר פינס-פז: העיקרון צריך להיות כזה שכל זמן שבתקופת המעבר ההוצאות הן במקום המרכזי, גם ההכנסות תהיינה במקום המרכזי.

אופיר פינס-פז: אי אפשר להפריד בין הכנסות להוצאות.

אופיר פינס-פז: שאלת אותי על מענק האיזון.

אופיר פינס-פז: כל זמן שהמפרק מפרק, אז גם הכסף אצלו.

יהודה זמרת: מה לגבי המיסים?

יהודה זמרת: אנחנו לא יכולים לעשות את החלוקה הזאת כי יש לי מיסים.

יהודה זמרת: אם הוא ייתן את השרות - - -

אופיר פינס-פז: בוא נחשוב על המיסים ועל כל הדברים.

יהודה זמרת: תקופת המעבר צריכה להיות קצרה.

אופיר פינס-פז: אתה חושב שאפשר לעשות אותה בחצי שנה?

יהודה זמרת: אני לא רואה את כל הבעיות.

יהודה זמרת: אני אגיד איפה הבעיה שלי.

אופיר פינס-פז: בגלל שאנחנו לא יודעים אני מציע שתחשבו על זה חשיבה יותר מקצועית מאשר אנחנו מסוגלים לחשוב עליה בכלים שיש לנו.

אופיר פינס-פז: אני יכול לחשוב גם על שכירת יועץ מיוחד לוועדה.

ערן ניצן: צריך לחשוב על זה כי הדינאמיקה שתתפתח היא שהאורגנים החדשים שקמו כבר יתחילו לפתח לעצמם את המנגנונים - - -

אופיר פינס-פז: אנחנו ננסה לשכור בריטיינר יועץ לוועדה לשלושת החודשים האלה של הפירוק.

אופיר פינס-פז: אני אפנה למנכ"ל הכנסת באופן מיידי כדי שיהיה לנו את ההיבט המקצועי.

אופיר פינס-פז: זה בוודאי יהיה מישהו שאתם מכירים ועובדים איתם בריטיינר.

אופיר פינס-פז: אני גם מציע שאתם תשכרו או שתטילו את זה על מישהו בצוות.

אופיר פינס-פז: רני, זה עניין מקצועי.

אופיר פינס-פז: יש חילוקי דעות וזה בסדר אבל בסוף יש פה עניין מקצועי שצריך לעשות אותו בצורה מקצועית.

אופיר פינס-פז: כולנו עושים זאת פעם ראשונה, אז ננסה לעשות את זה הכי טוב.

אופיר פינס-פז: אני חושב שצריך להעמיד מישהו ממשרד הפנים שיוכל להיכנס במהירות לעובי הקורה, בין אם הוא בייעוץ מקצועי ובין אם הוא בצוות.

אופיר פינס-פז: אני אעשה את אותו דבר בוועדה.

אופיר פינס-פז: אני אבקש ממנכ"ל הכנסת אישור לשכור יועץ לחודשיים האלה שילווה אותנו בתהליך הזה.

אופיר פינס-פז: הייתי עושה תקופת מעבר של 6 חודשים, כששר הפנים יכול להאריך אותה עד שנה.

אופיר פינס-פז: עוד פעם, בואו נחשוב על זה יותר לעומק.

אופיר פינס-פז: 6 חודשים עם אופציה להארכה לעוד 6 חודשים, אם הפירוק לא יסתיים.

יהודה זמרת: הדרך היתה נכונה, שתקופת המעבר עד לבחירות היתה צריכה להיות גם תקופת הפירוק.

יהודה זמרת: בהנחה שאנחנו הולכים לוועדה ממונה או לוועדה קרואה לשלב הזה, אני אומר קחו חצי שנה עכשיו ועד אז צריך לגמור את הפירוק והצו ייכנס.

יהודה זמרת: לא לעשות שני גופים במקביל.

אופיר פינס-פז: יש פה רעיון שב-11 בנובמבר נפזר את הרשות ונמנה ועדה ממונה של מפרק לחצי שנה שיגמור את כל הפירוק.

אופיר פינס-פז: אחרי חצי שנה יש בחירות, יש שתי רשויות וכל רשות יודעת מה יש לה ומה אין לה.

אופיר פינס-פז: צריך לחשוב על זה.

שכיב מוראד שנאן: זה יותר מידי זמן, אדוני היושב ראש.

אופיר פינס-פז: יש חלופה אחת שאומרת שניקח חצי שנה, ניתן למפרק סמכות לפרק ולהעביר לכל רשות מה ששייך לה.

אופיר פינס-פז: האפשרות השניה, זה שזה יקרה תוך כדי זה שיהיו ראשי רשויות נבחרים.

אופיר פינס-פז: יהיה מתח קשה מאוד בין - - -

רמזי חלבי: אופיר, הפירוק ייקח הרבה יותר מ-6 חודשים.

רמזי חלבי: כמו שלקח שנתיים לאחד, הפירוק ייקח הרבה זמן.

רמזי חלבי: לכן אני אומר שהצעת החוק המקורית עם הדחייה ל-3 חודשים, תאפשר לנו לעשות את הפעולות הבסיסיות.

רמזי חלבי: אחר כך, מן הסתם, יהיו עוד הרבה עניינים שימשיכו.

רמזי חלבי: זה יכול להימשך גם שנתיים.

רני פינצ'י: חצי שנה זה סביר.

יהודה זמרת: אנחנו מחלקים גם את התביעות העתידיות מראש.

יהודה זמרת: אני קובע ברמה עקרונית את תביעות הנזיקין.

אופיר פינס-פז: אנחנו לא יכולים לסכם את זה כרגע.

אופיר פינס-פז: אני מציע שנכתוב שתי חלופות.

אופיר פינס-פז: אחת, שישה חודשים פלוס שישה.

אופיר פינס-פז: לשר הפנים יהיה שיקול דעת האם הוא מסתפק ב-6.

אופיר פינס-פז: ה-6 פלוס 6 זה מה-11 בנובמבר.

אופיר פינס-פז: ב-11 בנובמבר למנות מפרק, בשתי החלופות.

תומר רוזנר: אחרי הבחירות יש לך 6 פלוס 6.

תומר רוזנר: בחלופה השניה אתה רוצה לדחות עוד את הבחירות.

אופיר פינס-פז: החלופה השניה אומרת שנדחה את הבחירות לא ב-3 חודשים אלא ב-6 חודשים, נמנה מפרק ל-6 חודשים ואז כל אחד שהוא מתמודד כבר יודע מה הוא מקבל בלי שיש לך מפרק על הראש.

אופיר פינס-פז: אני לא מחליט על זה עכשיו, צריך לחשוב על זה.

אופיר פינס-פז: אני מבקש מכולם לחשוב על זה עד הישיבה הבאה.

תומר רוזנר: יש חלופה שלישית, לדחות את הבחירות ב-6 חודשים והפירוק ימשך 6 חודשים אחרי הבחירות.

אופיר פינס-פז: אז לא עשינו כלום.

אופיר פינס-פז: חברים יש לנו שתי חלופות.

אופיר פינס-פז: אגב, אני אאפשר בישיבה הבאה להעלות חלופות שלא חשבנו עליהן היום.

אופיר פינס-פז: כרגע אנחנו מדברים על שתי חלופות.

אופיר פינס-פז: חלופה ראשונה: ב- 11.11 פוקעת כהונתם של ראשי הרשויות וחברי המועצה.

אופיר פינס-פז: באותו היום שר הפנים ממנה מפרק, על פי איך שהחוק יגדיר מה זה מפרק.

אופיר פינס-פז: בשלושה החודשים האלה המפרק יראה את התמונה המלאה והוא יבחן על פי מה שמנחה אותו החוק מה שייך לפה ומה לפה ואיך מתמודדים.

אופיר פינס-פז: אחרי 3 חודשים בחירות בפברואר בשתי רשויות.

אופיר פינס-פז: המפרק ממשיך להיות מפרק 6 חודשים עם אופציה להארכה לעוד 6 חודשים.

יהודה זמרת: מרגע שהוא חילק את החובות זכויות, הם עומדים לעצמם.

תומר רוזנר: רק בתיאוריה זה נכון.

אופיר פינס-פז: יהודה, כרגע אני עוסק רק במבנה ועוד לא במכניזם איך זה עובד.

אופיר פינס-פז: האופציה השניה: דוחים את הבחירות מפברואר למאי.

אופיר פינס-פז: מה-11.11 ממנים מפרק ל-6 חודשים ומי שנבחר במאי לעוספיה ולדליה יודע בדיוק מה הרשות שלו, מה הוא קיבל, מה הוא חייב ואיך הוא מנהל את זה.

אופיר פינס-פז: אין לו אף אחד על הראש.

אופיר פינס-פז: המפרק מסיים את תפקידו ברגע שראשי הרשויות מתמנים.

אופיר פינס-פז: אלה שתי האפשרויות.

אופיר פינס-פז: תמשיכי, בבקשה.

מיטל מלכיאל: "5.

מיטל מלכיאל: בתום תקופת המעבר תבוטל הרשות המאוחדת ותחדל להיות אישיות משפטית.

מיטל מלכיאל: 6. (א) בתוך שלושה חודשים מיום הבחירות למועצות המקומיות יכינו ראשי המועצות המקומיות תכנית הסתגלות לביטול הרשות המאוחדת בתום תקופת המעבר - - -

תומר רוזנר: פה בעצם צריך להיכנס המפרק.

תומר רוזנר: פה אנחנו עשינו פונקציה שהם עושים בעצמם ורק אם הם לא מצליחים - - -

אופיר פינס-פז: לא, המפרק ימונה מייד.

אופיר פינס-פז: אנחנו יודעים שהניסיון לא יצליח והוא לא יכול להצליח.

אופיר פינס-פז: נעבור לסעיף 7, תכנית חלופית לתכנית ההסתגלות.

מיטל מלכיאל: "(א) לא הכינו המועצות המקומיות תכנית הסתגלות כאמור בסעיף 6, רשאי השר למנות אדם בעל כשירות מתאימה שיופקד על הכנתה; הוכנה תכנית כאמור על ידי מי שהשר מינה כאמור, תובא היא לאישור השר".

אופיר פינס-פז: אנחנו נכתב שהשר ימנה מייד.

מיטל מלכיאל: "(ב) נוכח השר שאין בתכנית שהוכנה לפי הוראות סעיף 6..." – זה כבר לא רלוונטי.

מיטל מלכיאל: "...

מיטל מלכיאל: כדי להביא להסתגלות לביטול הרשות המאוחדת כנדרש, או שאין בה כדי לאפשר את תפקודן התקין והיעיל של המועצות המקומיות, רשאי הוא להורות למועצות המקומיות להכניס בה שינויים..." – זה כבר לא רלוונטי כי הורדנו את 6.

מיטל מלכיאל: "ג) אין בהוראות סעיף זה כדי לגרוע מהוראות סימן ד' בפרק השביעי לפקודת העיריות ומהוראות פרק ד' לפקודת המועצות המקומיות, לפי העניין".

אופיר פינס-פז: מה זה אומר?

יהודה זמרת: זה הפעלת יכולת ההתערבות של שר הפנים.

יהודה זמרת: אם לאורך תקופת ההסתגלות הם לא פועלים כנדרש.

יהודה זמרת: השאלה, מה יקרה בסופו של יום בקבלת החלופות, לפי זה הצורך בתקופת הסתגלות, אם בכלל.

יהודה זמרת: אני לא רוצה שאני אהיה כפוף במידה מסוימת – תכנית הסתגלות אומרת שהרשויות מקבלות את הנכסים, את החובות, את מה שיש להן ובונות את עצמן כמו כל רשות.

יהודה זמרת: יש לנו עוד רשויות במצב הזה ברחבי המדינה.

יהודה זמרת: לעשות תכנית הסתגלות מה המשמעות של ההליך?

יהודה זמרת: אם הם לא תכנית הסתגלות אז הפירוק לא יבוצע.

אופיר פינס-פז: חברים, אני קיבלתי את הברוך של האיחודים שעשיתם עם פורז.

יהודה זמרת: הכנסת עשתה.

יהודה זמרת: הוועדה הזאת בהרכב משותף עם ועדת הכספים.

יהודה זמרת: אני הייתי נוכח בלילה ההוא.

אופיר פינס-פז: אני לא, וטוב שכך.

אופיר פינס-פז: אני לא רוצה להיכנס לזה.

אופיר פינס-פז: אם היינו חושבים מהתחלה על כלים של תכנית הסתגלות לאיחוד וכל הדברים האלה, יכול להיות שהיום היינו במקום אחר בנושא האיחוד.

אופיר פינס-פז: בואו נפיק לקחים.

ערן ניצן: ההצעות האלה לפירוק באו 3 חודשים אחרי האיחוד.

אופיר פינס-פז: אני זוכר.

אופיר פינס-פז: לגיי"א אני הייתי שותף.

אופיר פינס-פז: זה באמת היה אבסורד.

אופיר פינס-פז: אם הייתם מציעים לאחד רק את ירכא וג'וליס, זה היה בסדר.

אופיר פינס-פז: לא משנה, לא ניכנס לזה.

אופיר פינס-פז: בקיצור, אני כן חושב שצריך לקבוע מנגנון של הסתגלות.

אופיר פינס-פז: אני רוצה שהפירוק הזה ייעשה במינימום כאבים, במינימום נזקים.

אופיר פינס-פז: אם המדינה לא תלווה את זה, יהיה אסון.

אופיר פינס-פז: אתם רוצים שיהיה אסון?

אופיר פינס-פז: למה, כדי להגיד צדקנו?

אופיר פינס-פז: חברים, עזבו את זה, תרדו מהקטע הזה.

אופיר פינס-פז: אני יודע שהמדינה מתנגדת לפירוקים ואני מבין גם למה היא מתנגדת.

אופיר פינס-פז: אני גם אומר לכם שמעבר לשלושה האלה לא יהיו פירוקים כי לא תהיה סיבה לפירוקים.

אופיר פינס-פז: בנימינה גבעת עד עובד.

אופיר פינס-פז: עתלית עובד, הדברים עובדים.

אופיר פינס-פז: במודיעין כבר התרגלו, אחרי שזרקו עלי אבנים.

איילת פישמן: בתמורה הם קיבלו ועד רובע.

אופיר פינס-פז: פה זה לא עבד.

אופיר פינס-פז: אל תיקחו את זה בצורה טראומטית, זה לא נכון.

אופיר פינס-פז: נראה לי שאתם בטראומה.

אופיר פינס-פז: אני מבין אותם, אלה אנשים שכל החיים חשבו איך מאחדים ופתאום מפרקים להם.

אופיר פינס-פז: אין מה לעשות, יש גם תהליכים הפוכים שהם בניגוד למדיניות אבל הם קורים כי בסוף יש מציאות מסוימת.

ערן ניצן: לפחות שהוועדה תעזור לנו בקידום אג'נדות ששותפות לוועדה הזאת.

ערן ניצן: לדוגמה, לקבוע שאם אנחנו כבר מפרקים, אז נושא של תיאגוד המים יקבל משנה תוקף כי הוא חלק מהעניין.

אופיר פינס-פז: בנושא התאגוד אין עמדה אחידה לממשלה.

אופיר פינס-פז: יש עמדה מסורתית של האוצר ועמדה מסורתית של משרד הפנים.

אופיר פינס-פז: אלה לא אותן עמדות.

אופיר פינס-פז: הן מקבלות את התאגוד כפיתרון מים אבל יש ויכוח האם הכל כמקשה אחת?

אופיר פינס-פז: האם הכל גורף?

אופיר פינס-פז: האם בלוחות זמנים כאלה?

אופיר פינס-פז: אתה מדבר איתי עכשיו על עיר הכרמל?

אופיר פינס-פז: לא הבנתי.

אופיר פינס-פז: אני מדבר ברמה העקרונית.

ערן ניצן: עזוב את הרמה העקרונית, בתהליכים פה אפשר לקדם את זה.

שכיב מוראד שנאן: אני מציע שתרד מהחלופה השניה.

אופיר פינס-פז: אני לא יורד כי זה לא נכון.

אופיר פינס-פז: שכיב, בוא לא נחליט מהר.

אופיר פינס-פז: אני לא קבעתי כלום.

אופיר פינס-פז: תחשוב קצת, תתייעץ קצת, תשמע את האנשים.

אופיר פינס-פז: תמיד יהיה לנו זמן להוריד חלופה.

אופיר פינס-פז: בוא נחשוב על הכל.

אופיר פינס-פז: אני לא יודע מה יותר טוב.

שכיב מוראד שנאן: לדעתי החלופה הראשונה טובה יותר.

אופיר פינס-פז: אתה מהיר חשיבה ממני.

תומר רוזנר: לנושא התיאגוד אני חייב לומר שזה נושא שצריך להיבדק מכיוון שמדובר פה ברשויות קטנות מאוד, יחד 25,000 תושבים.

תומר רוזנר: מסקנת הממשלה היא שצריך תאגידים שמחזיקים לפחות 200,000 תושבים.

יהודה זמרת: הם אמורים ללכת לתוך תאגיד מסוים של טירת הכרמל.

תומר רוזנר: זה לא כל כך פשוט לעשות את זה במסגרת החוק הזה.

אופיר פינס-פז: אי אפשר לדבר על זה על רגל אחת.

אופיר פינס-פז: אני לא פוסל שום דבר, אבל אני לא יודע על מה מדובר.

מיטל מלכיאל: "8.

מיטל מלכיאל: (א) אושרה תכנית ההסתגלות יפעלו המועצות המקומיות והרשות המאוחדת בהתאם להוראותיה.

מיטל מלכיאל: (ב) נוכח השר כי המועצות המקומיות או הרשות המאוחדת אינן מבצעות את..." - - -

יהודה זמרת: זאת חלק מהבעיה.

יהודה זמרת: אני אמור לבצע את התהליך של לבנות אותן מחדש ולפרק אותן ואם הם לא רוצים - - -

מיטל מלכיאל: "(ב) נוכח השר כי המועצות המקומיות או הרשות המאוחדת אינן מבצעות את הוראות תכנית ההסתגלות רשאי הוא למנות אדם בעל כשירות מתאימה שיופקד על ביצועה ויהיו נתונות לו הסמכויות הדרושות לשם ביצועה".

אופיר פינס-פז: פה אני מציע שבתקופת המעבר הסמכויות אצל המפרק ללא שום "נוכח".

אופיר פינס-פז: נגמרת תקופת המעבר תהיינה שתי רשויות.

אופיר פינס-פז: השר יכול למנות חשב מלווה, יש לו כלים והוא יכול לעשות כל מיני דברים.

אופיר פינס-פז: בתקופה שיש מפרק, המפרק יהיה מצויד במלוא הסמכויות כי אחרת אי אפשר לפרק.

תומר רוזנר: זה ברור.

תומר רוזנר: הקמת את הרשויות החדשות בחלופה א'.

אופיר פינס-פז: בשתי החלופות למפרק יש את מלוא הסמכויות.

תומר רוזנר: אז בשביל מה מינית את המועצות?

אופיר פינס-פז: מיניתי אותן כי הן צריכות להיכנס לעניינים.

תומר רוזנר: ואם הן לא עושות מה שהן צריכות, אז המפרק צריך לבוא במקומן.

אופיר פינס-פז: הוא עושה בכל מקרה.

אופיר פינס-פז: הוא הסמכות בתקופה הזאת.

תומר רוזנר: אז בשביל מה הן קיימות בתקופה הזאת?

אופיר פינס-פז: הן מתחילות לקחת אחריות ממנו, באופן הדרגתי, ומתחילות לקבל את התפקידים המסורתיים שלהן באופן הדרגתי.

אופיר פינס-פז: בתקופה שהוא שם הוא בעל הבית.

אופיר פינס-פז: אי אפשר להביא בן אדם לשטח, להגיד לו שהאחריות עליו לפרק וכל היום הוא יצטרך לריב עם שני ראשי רשויות.

אופיר פינס-פז: אין דבר כזה, זה לא יעבוד.

אופיר פינס-פז: לכן הצעתי להחליט בין שתי גרסאות.

אופיר פינס-פז: גרסה אחת אומרת שהוא לבד בשטח והם לבד בשטח אחריו.

אופיר פינס-פז: גרסה שניה שהם ביחד בתקופה מסוימת אבל הוא מורה להם מה לעשות.

קריאה: יש קבלת קהל, יש שירות לתושבים שאי אפשר לעצור.

קריאה: המפרק יהיה עסוק בעניין המקצועי.

אופיר פינס-פז: בוודאי, זה הדרגתי.

אופיר פינס-פז: לאט לאט הוא יעביר עד שהוא ייצא, אבל כל עוד הוא נמצא הוא יהיה הבוס.

אופיר פינס-פז: ראשי הרשויות יודעים שזה לתקופה קצרה.

רמזי חלבי: לדעתי, בשתי החלופות, צריך לקבוע מראש את תאריך הבחירות ולא ליצור מצב שיהיה אי וודאות, התאריך יתארך ושר הפנים יתערב.

רמזי חלבי: צריך לקבוע מראש תאריך לבחירות והמפרק צריך להתאים עצמו לתאריך המוגדר מראש.

אופיר פינס-פז: תנוח דעתך, זה בדיוק מה שאנחנו מתכוונים לעשות.

קריאה: השר ירצה 10 שנים לפירוק.

אופיר פינס-פז: השר לא רוצה, הם מעדיפים פירוק כמה שיותר מהר.

קריאה: אני רואה שעל פי החוק הזה, לקהילה אין שום נגיעה לפירוק.

קריאה: המפרק הוא הקובע.

אופיר פינס-פז: אתה רוצה שיעשו דיונים פילוסופיים על כל חוב לספק?

כיוף ואג'יה: יש הרבה פרויקטים משותפים שאנחנו לא רוצים לפרק.

אופיר פינס-פז: הוא נתן לי כרגע רעיון נהדר.

אופיר פינס-פז: אני אומר לכם שצריך להשאיר בחוק אופציה לשתי הרשויות להמשיך לשתף פעולה בשירותים משותפים.

כיוף ואג'ה: זה קיים, למשל, בביוב.

כיוף ואג'ה: אופיר, אם כך הם פני הדברים, המפרק, יחד עם מי שנבחר כראשי רשויות, צריך להיות שיתוף פעולה עם הקהילה.

אופיר פינס-פז: נכון, אבל אחרי שאמרנו את זה צריכה להיות סמכות אחת אחרת יהיה ברדק.

אופיר פינס-פז: אתה מספיק שנים בנושאים האלה כדי להבין את זה.

אופיר פינס-פז: שיתוף פעולה חייב להיות, חלוקת תפקידים, העברת תפקידים, אבל בסוף מוכרחים לגמור את העניין.

אופיר פינס-פז: לא תצאו משום דבר ותישארו בבלגן.

ערן ניצן: יש לנו הצעה בעניין הזה.

ערן ניצן: אם אנחנו רוצים שזה ייגמר בסוף, לשר צריכה להיות סמכות מעבר להשתלטות או מעבר לכניסה כאשר הוא רואה שיש פארסה מוחלטת.

ערן ניצן: יכול להיות שצריך להשאיר לשר הפנים סמכות שכדי שהפירוק יתבצע, תהיה לו סמכות לקבוע שהפירוק מבוצע אבל בשירות א', ב' או ג', נגיד חינוך - כדי שהפירוק יבוצע וירוץ קדימה והרשויות יתפקדו כשתי רשויות נפרדות, הוא יוסמך לקבוע שבשירות פלוני או אלמוני, השירות יעשה באופן מאוחד ומשותף.

ערן ניצן: זה לא יהיה באופן וולונטרי, שזה קיים היום.

ערן ניצן: אולי אפשר לאפשר לשר סמכות.

כיוף ואג'יה: לקהילה גם יש מימד של החלטה.

כיוף ואג'יה: אתה לא יכול לסרס את הקהילה.

כיוף ואג'יה: אנחנו לא אבנים של דמקה.

אופיר פינס-פז: נוצרה כאן הזדמנות – כתוצאה מהעובדה שהישובים היו בכל זאת מאוחדים – בואו ננסה להרוויח את הטוב שבפירוק.

אופיר פינס-פז: אני לא מכיר את שיתוף הפעולה אבל יכול להיות שבפנים יש איזה תחום שבו ירצו להמשיך לעבוד ביחד.

אופיר פינס-פז: לכן צריך ליצור אינסנטיב בחקיקה, שיאפשר את הדבר הזה ואפילו יתמרץ את הדבר הזה.

אופיר פינס-פז: לכפות את הדבר הזה, נדמה לי שזה בלתי אפשרי.

אופיר פינס-פז: צריך לחשוב על זה.

אופיר פינס-פז: תכניסו את זה פנימה כדי לראות איך מתמודדים עם זה.

קריאה: אפילו מכרז אשפה, כדאי שזה יהיה משותף כי זה מוריד עלויות.

אופיר פינס-פז: אני מתנגד לכפות אבל אפשר ליצור תמריץ בחוק.

ערן ניצן: השר יעשה את זה ממילא, אם הוא יבין שזה אפשרי.

אופיר פינס-פז: אני רוצה להציע שבסמכויות המפרק יהיה לבחון ולהמליץ בפני השר ובפני הרשויות על התחומים שהוא מציע להמשיך ולשתף בהם פעולה למרות הפירוקים.

אופיר פינס-פז: השר יכול לקבל או לדחות את ההמלצה.

יהודה זמרת: השר לא יכול לקבל אותה מכיוון שאין לה סמכות.

יהודה זמרת: הוא יכול להמליץ למועצות.

מיטל מלכיאל: "(ג) על אף הוראות חוק איגודי ערים, התשט"ו-1955, רשאי השר להורות על צירופה של מועצה מקומית, או להורות על הוצאתה של הרשות המאוחדת, מאיגוד ערים, לאחר שנתן לראש המועצה המקומית ולראשי הרשויות המקומיות האחרות החברות באותו איגוד ערים הזדמנות להעלות את טענותיהם.

מיטל מלכיאל: "

יהודה זמרת: אין כל כך צורך בזה כי תיקנו את חוק איגודי ערים.

יהודה זמרת: הסעיף הזה נחקק במקור.

יהודה זמרת: בזמנו היה צריך אישור ממשלה לצורך הוצאה והכנסה.

יהודה זמרת: חוק איגודי ערים תוקן כך שהיום אנחנו יכולים גם על פי החוק הרגיל לעשות את זה.

אופיר פינס-פז: נבדוק את זה.

מיטל מלכיאל: "9.

מיטל מלכיאל: (א) בכפוף להוראות תכנית ההסתגלות בתום תקופת המעבר תשוב כל אחת מהמועצות המקומיות להיות אישיות משפטית כאמור בסעיף 5, והחל באותו מועד יחולו הוראות אלה: הנכסים, הזכויות וההתחייבויות, לרבות זכויות מוחשיות ושאינן מוחשיות, וכן התחייבויות מותנות, עתידיות, ידועות ובלתי ידועות, שערב תקופת המעבר היו של הרשות המאוחדת, יהיו לקניין המועצות המקומיות כפי שהיו במועד הקובע; השר רשאי לקבוע הוראות בדבר נכסים, זכויות והתחייבויות כאמור אשר לא היו של אף אחת מהמועצות המקומיות במועד הקובע והחלו כקנייה של הרשות המאוחדת לאחריו; כל הליך משפטי שהיה תלוי ועומד במועד הקובע, מטעם המועצות המקומיות או נגדן, וכן כל עילה להליך משפטי כאמור שהיתה קיימת באותה עת, לרבות לעניין ארנונות, אגרות היטלים, דמי השתתפות ותשלומי חובה אחרים שעברו להיות של הרשות המאוחדת לפי סעיף 15 לחוק התכנית להבראת כלכלת ישראל (בסעיף זה – עילה להליך משפטי), יוסיפו לעמוד בתוקפם וישובו להיות של המועצות המקומיות כפי שהיו ביום הקובע; השר יקבע הוראות בדבר הליך משפטי מעם הרשות המאוחדת או נגדה אשר החל לאחר המועד הקובע וכן כל עילה להליך משפטי שנולדה לאחר היום הקובע.

מיטל מלכיאל: (ב) בכפוף להוראות חוק זה השר רשאי לקבוע הוראות בדבר תיאום חשבונות וחלוקת חובות וזכויות של הרשות המאוחדת בין המועצות המקומיות".

יהודה זמרת: ברגע שאומרים שכל החובות של הרשות המאוחדת יהפכו להיות, ביחד ולחוד, חובות של המועצות המקומיות החדשות, לא עשינו שום דבר.

תומר רוזנר: זה לא מה שכתוב.

יהודה זמרת: כתוב כך: "הנכסים הזכויות והחובות.

יהודה זמרת: ..".

תומר רוזנר: שהיו במועד הקובע.

תומר רוזנר: המועד הקובע הוא במועד האיחוד ב-2003.

יהודה זמרת: במועד האיחוד עוד לא היו חובות לרשות המאוחדת.

תומר רוזנר: לפי חוק התכנית לכלכלת ישראל, ביום האיחוד החובות שהיו לרשויות עוברות לרשות המאוחדת.

תומר רוזנר: עכשיו אנחנו מחזירים את הגלגל אחורה, דהיינו, מה שהיה ב-2003 של הרשויות המקומיות, חוזר להיות שלהן.

תומר רוזנר: מה שהיה אז ממשיך להיות.

ערן ניצן: כשהם אוחדו היה חוב של 100 מיליון ובמשך 5 שנים הם צמצמו את החוב ל-50 מיליון.

יהודה זמרת: שילמו, למשל, לספק של דליה.

יהודה זמרת: הספק של דליה הצליח לקבל 50% מהחוב שלו.

יהודה זמרת: אבל לספק השני לא פרעו.

יהודה זמרת: אז אני אצטרך לבדוק האם זה היה חוב במועד הקובע, האם פרעתי כבר חלק - - -

ערן ניצן: זה בלתי אפשרי ליישום.

יהודה זמרת: המפרק יעשה את זה פחות או יותר לפי שיוך.

כיוף ואג'יה: למה לא לתת לשר סמכות למחוק חובות?

יהודה זמרת: אנחנו לא יכולים, יש זכות קניין.

קריאה: שהשר יכסה.

קריאה: אופיר, יש לי הרגשה שאנחנו הולכים לעשות שני ישובים מאוד עניים בסופו של דבר.

קריאה: זה מה מחליט האוצר.

קריאה: הם לוקחים את הכסף הזה, את פול הכסף הזה, מחלקים את זה ומשאירים רשויות בלי תקציבים.

אופיר פינס-פז: מה אתה מציע?

אופיר פינס-פז: אם יש חובות אז יש חובות.

אופיר פינס-פז: מה אתם רוצים, שיעלימו את החובות?

קריאה: יש מי שצריך לאכוף את החוק במדינת ישראל.

קריאה: אם ראש עיר לא תיפקד, לא משנה מאיזה מפלגה, היתה לשר הפנים סמכות להגיד לו שלום.

קריאה: אם הוא לא אמר לו שלום, אז שהוא יכסה את החוב הזה.

יהודה זמרת: מבחינה משפטית זה לא נכון.

קריאה: למה לא?

קריאה: אתם המצאתם את שיטת איחוד התיקים והרשויות המקומיות.

יהודה זמרת: איחוד תיקים זה בחוק הוצאה לפועל.

קריאה: זה היה בעצה של יועצי משרד הפנים.

קריאה: אין בעולם דבר כזה שלרשות מקומית יש איחוד תיקים.

ערן ניצן: בכל העולם אין מצב שרשויות מקומיות נכנסות ל-100 מיליון שקל גירעון.

קריאה: אתם אשמים.

האני עמשה: איך שילם משרד הפנים בשנתיים האחרונות לספק.

האני עמשה: אגב, אני אחד הספקים.

האני עמשה: הוא הכריח את העירייה לקבל הנחות מספקים שהעירייה היתה חייבת להם שנתיים ויותר ואני אחד הספקים.

האני עמשה: הכרחתם ב-17% ו-17% הנחה.

יהודה זמרת: זה היה הסדר שלך, לא רצית.

האני עמשה: אחרי שנתיים שחייבים לי כסף, אני לא אוותר על קצת?

האני עמשה: יש רואה חשבון, יש מאזן תחילה, יש מאזן סופי.

האני עמשה: אין אנשי מקצוע לזה?

האני עמשה: מה הם עושים מזה סיפור.

האני עמשה: זאת מדיניות, אני יכול להבין את זה.

אופיר פינס-פז: ברשות

אופיר פינס-פז: כם, אני רוצה להתקדם.

אופיר פינס-פז: יש חובות שהיו חובות רשומים מלפני 2003 שעדיין לא מוצו.

ערן ניצן: היה חוב לספק - - -

אופיר פינס-פז: מה שהיה ושולם, מת.

יהודה זמרת: יש ריבית על החדש, ריבית על הישן.

אופיר פינס-פז: אני מציע כך.

אופיר פינס-פז: בשביל זה צריך אנשי מקצוע בתחום ראיית החשבון.

יהודה זמרת: לכן אמרנו שהמפרק יקבע את החלוקה ולא לסנדל אותו במשהו שאי אפשר לחיות אותו.

אופיר פינס-פז: צריך להזמין לפה מישהו מלשכת רואי החשבון.

אופיר פינס-פז: אנחנו נבדוק את העניין הזה.

אופיר פינס-פז: נראה לי סביר שיש שני מועדים, המועד שלפני האיחוד, מה שנשאר עד אז והחובות שהצטברו תוך כדי הרשות המשותפת.

אופיר פינס-פז: זה מכניזם די סביר.

אופיר פינס-פז: איך עושים את זה?

אופיר פינס-פז: אני לא יודע, בואו נתייעץ.

אופיר פינס-פז: יש לכם מחלקה כלכלית - - -

רני פינצ'י: אנחנו לא יכולים לדעת אותם.

רני פינצ'י: נניח שיש ספק שמספק שירותים לאורך זמן.

רני פינצ'י: אז ביום הפירוק היה לו חוב מסוים.

רני פינצ'י: המשיכו לשלם לו וצברו עוד חוב.

רני פינצ'י: משלמים לו כל הזמן 50%.

רני פינצ'י: אני לא יודע לשייך.

אופיר פינס-פז: אז לא אתה תשייך, המפרק ישייך.

רני פינצ'י: אז יש לנו את תמונת המצב הסופית אז למה להגביל אותו?

אופיר פינס-פז: אנחנו לא נגביל אותו.

אופיר פינס-פז: בסך הכל אנחנו אומרים לו שיסתכל בספרים מה התקבל באופן פורמאלי.

אופיר פינס-פז: הוא לא צריך לעשות את כל התחשיב.

אופיר פינס-פז: את שיקול הדעת הוא מפעיל בתקופה של ה-5 שנים האחרונות.

אופיר פינס-פז: את הקודם הוא מפעיל רק על פי מה שכתוב לו.

אופיר פינס-פז: אם כשאיחדו היה ברור, היו ספרים מסודרים בעניין הספקים והחובות מה טוב.

אופיר פינס-פז: לא היה, נסמיך אותו לקבוע את הכל על כל המגרש.

אופיר פינס-פז: זה המכניזם.

רני פינצ'י: יש חובות שאפשר לשייך אותם גיאוגרפית.

אופיר פינס-פז: אני אומר לכם שוב, תתייעצו על מה שאנחנו מדברים.

אופיר פינס-פז: אנחנו לא מסכמים.

אופיר פינס-פז: תבואו עם רעיונות יותר טובים.

ערן ניצן: הגישה שלנו אומרת שהמלאכה ממילא כל כך מסובכת למפרק - - -

קריאה: השר הבטיח שהוא ייתן הרבה כסף לעיריה, שייתן את זה לרשויות.

אופיר פינס-פז: אגב, מה יש היום בטייבה?

אופיר פינס-פז: יש מפרק מפעיל?

יהודה זמרת: לא, יש נאמן.

יהודה זמרת: נאמן אמור לטפל בגירעון המצטבר.

יהודה זמרת: הנאמן אמור להסדיר את החוב של הרשות המקומית.

יהודה זמרת: לרשות המקומית יש חובות בהיקפים גדולים והיא לא יכולה לעמוד בתשלום שלהם.

יהודה זמרת: באנלוגיה לדיני החברות, אנחנו מחילים עליהם הסדר נושים כאשר בהסדר הזה יהיו נדרשים למחוק חלק מחובם.

יהודה זמרת: הרשות המקומית, בסיום ההליך, תהיה במצב מאוזן ותפתור את בעיית הגירעון המצטבר שלה.

יהודה זמרת: זאת, כמובן, בכפוף להסכמת נושים, הסכמת בית המשפט.

יהודה זמרת: זה הליך שקיים גם בדיני החברות.

יהודה זמרת: מה שאנחנו מבצעים פה כרגע זה לקחת את שני הגופים האלה ולפרק אותם.

יהודה זמרת: החוב שלהם הוא החוב שלהם.

יהודה זמרת: הם לא במצב של הסדר נושים.

תומר רוזנר: גם במסגרת הליכי פירוק עושים הסדר נושים.

יהודה זמרת: אני לא מתכוון לעשות פה הסדר נושים כי אם אני מכניס את זה להסדר נושים אז - - -

אופיר פינס-פז: כרגע אנחנו במכניזם שהצעתי וזה מה שכתוב.

אופיר פינס-פז: אם מישהו יציע הצעה חלופית, אנחנו בהחלט נשקול אותה.

מיטל מלכיאל: "10.

מיטל מלכיאל: (א) עובד הרשות המאוחדת, אשר היה עובד אחת המועצות המקומיות במועד הקובע, ישוב להיות בתום תקופת המעבר עובד המועצה המקומית האמורה באותו תפקיד בו החזיק ביום הקובע, ככל שהדבר אפשרי בנסיבות העניין.

מיטל מלכיאל: (ב) על אף האמור בכל דין ובכפוף להוראות סעיף קטן (ג), לא יהיה עובד הרשות המאוחדת, ששב להיות עובד מועצה המקומית כאמור בסעיף קטן (א), זכאי להטבת פרישה בשל המעבר האמור.

מיטל מלכיאל: (ג) הזכויות שהיו לעובד הרשות המאוחדת, ששב להיות עובד מועצה מקומית כאמור בסעיף קטן (א), יישמרו לו ויראו אותן כזכויות הנובעות מעבודתו במועצה המקומית אליה שב כעובד.

מיטל מלכיאל: (ד) בכפוף להוראות תכנית ההסתגלות, השר יקבע הוראות לעניין עובדי הרשות המאוחדת שהתקבלו לאחר המועד הקובע ובלבד שיחולו עליהם הוראות סעיפים קטנים (ב) ו-(ג), בשינויים המחויבים.

מיטל מלכיאל: (ה) אין בהוראות סעיף זה כדי לגרוע מהוראות חוק יסודות התקציב, התשמ"ה-1985".

אופיר פינס-פז: זה סעיף אחרון להיום.

יהודה זמרת: הסעיף הזה נלקח מגיי"א, מהמציאות שהיתה.

יהודה זמרת: שום דבר לא קרה מבחינה מהותית לכן אותו עובד נשאר באותו מקום וככל הנראה לא יצא ממנו.

יהודה זמרת: במקרה פה, עובדים כבר זזו ואולי אפילו פעמיים, מתפקיד לתפקיד.

אופיר פינס-פז: מה אתה מציע?

יהודה זמרת: ככל האפשר, העובדים שעבדו במועצה הקודמת - - -

אופיר פינס-פז: זה מה שכתוב פה.

יהודה זמרת: זה לא מה שכתוב פה.

יהודה זמרת: כתוב פה שאתם מחזירים אותו לאותו תפקיד שבו הוא החזיק בזמן הקובע.

יהודה זמרת: אבל אותו עובד כבר התקדם, כבר קרו הרבה שינויים בתוך המערכת.

יהודה זמרת: אפשר להגיד שהעובדים שעבדו במועצה בזמנו יחזרו אליה.

יהודה זמרת: אני לא יודע אם הם ירצו להיות.

יהודה זמרת: בחלק מהתפקידים ככל הנראה יצטרכו לעשות מכרז פנימי בין שתי עובדי הרשויות ולאפשר להם.

יהודה זמרת: כתוב פה שבאופן אוטומטי הוא חוזר לאותו תפקיד וזה לא אפשרי.

יהודה זמרת: תאפשרו לעשות מכרזים.

אופיר פינס-פז: זאת הערה נכונה.

אופיר פינס-פז: נחליט שכל אחד עובד במועצה שממנה הוא בא.

תומר רוזנר: לאיזה תפקיד הוא חוזר, זאת כבר שאלה אחרת.

אופיר פינס-פז: רמזי מה אתה אומר?

אופיר פינס-פז: מצד שני, אנחנו לא רוצים לשתק את המועצה.

שכיב מוראד שנאן: יש אנשים שכבר עברו מכרזים, תעשה להם מכרז על מכרז?

רמזי חלבי: לדעתי הדבר החשוב הוא שהעובד יחזור למעסיק.

רמזי חלבי: לגבי התפקיד, זה לא משנה - - -

אופיר פינס-פז: מי יהיה מנהל מחלקת חינוך?

אופיר פינס-פז: מי יהיה הגזבר?

רמזי חלבי: אחת הטענות של האוצר היא, שאנחנו הולכים להכפיל תפקידים.

רמזי חלבי: הגזברית באה מעוספיה אז היא תחזור לעוספיה.

ערן ניצן: נניח שהיא היתה בזמנו מנהלת החשבונות הראשית, התקדמה ועכשיו היא גזברית הרשות המאוחדת.

ערן ניצן: מה עושים איתה?

רמזי חלבי: חשוב לכתוב בחוק שהעובדים לא ידרשו עכשיו פיצויים.

אופיר פינס-פז: לדיון הבא אני אבקש להזמין את ההסתדרות ואת יושב ראש ועד העובדים של הרשות המאוחדת.

אופיר פינס-פז: אפשר להזמין את שפיצר ממשרד הפנים.

יהודה זמרת: הבעיה שלנו היא בעיקר בדרגות הניהול.

יהודה זמרת: כנראה שנצטרך לעשות מכרז פנימי.

אופיר פינס-פז: אנחנו נאלצים לעצור כי בשעה 12:00 יש ישיבה נוספת.

אופיר פינס-פז: יש לכם שיעורי בית.

אופיר פינס-פז: בשבועיים הבאים אין דיונים בכנסת אז נקיים דיון בספטמבר.

אופיר פינס-פז: אני מבקש מכל הגורמים, הממשלתיים והאחרים, להתכוונן לנושאים שנמצאים עדיין במחשבה.

אופיר פינס-פז: אנחנו נעשה את מה שאנחנו צריכים לעשות.

אופיר פינס-פז: הישיבה הבאה תיראה אחרת מבחינת אנשי המקצוע.

אופיר פינס-פז: אני מקווה שעד אז אצליח להשיג יועץ לוועדה.

אופיר פינס-פז: תודה רבה לכם, הישיבה נעולה.